AIŠKINAMASIS RAŠTAS

Dėl Molėtų rajono savivaldybės finansinio turto investavimo ir uždarosios akcinės bendrovės „Molėtų vanduo“ įstatinio kapitalo didinimo

1. Parengto tarybos sprendimo projekto tikslai ir uždaviniai:

Sprendimo projekto tikslai:

1.1. investuoti 119 999,97 Eur savivaldybės biudžeto lėšų kaip savivaldybės finansinį įnašą į UAB „Molėtų vanduo“.

1.2. padidinti UAB „Molėtų vanduo“ įstatinį kapitalą 119 999,97 Eur išleidžiant 413 793 0,29 Eur nominalios vertės paprastąsias vardines akcijas. Akcijų emisijos kaina lygi jų nominaliai vertei. Visos išleistos naujos akcijos priklauso Molėtų rajono savivaldybei.

2. Siūlomos teisinio reguliavimo nuostatos:

Sprendimo priėmimo pagrindas – vykdomosios institucijos pasiūlymo investuoti Molėtų rajono savivaldybės finansinį turtą į uždarąją akcinę bendrovę „Molėtų vanduo“ ekonominis ir socialinis pagrindimas, patvirtintas Molėtų rajono savivaldybės administracijos direktoriaus 2022 m. liepos 18 d. įsakymu Nr. B6-796 ,,Dėl pasiūlymo investuoti Molėtų rajono savivaldybės finansinį turtą ir sprendimo projekto teikimo“.

Savivaldybės finansinio turto investavimas į Bendrovę atitinka Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 2 dalies 5, 6, 7 ir 9 punktuose numatytus kriterijus.

Investuojant savivaldybės turtą vadovaujamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 9 straipsnyje nustatytais principais.

3. Laukiami rezultatai:

Investavus Savivaldybės finansinį turtą, Bendrovei bus sudaryta galimybė užbaigti pradėtus įgyvendinti investicinius projektus: „Vandentiekio ir nuotekų tinklų įrengimas iki sklypo Paluokesos g. Molėtai“ ir „Generatorius ir kuro talpos vandens gavybai Miesto vandenvietėje“, bei vykdyti investicinį projektą „Nuotekų surinkimo tinklų plėtra Molėtų miesto aglomeracijoje - II etapas)“, sukuriant geriamojo vandens tiekimo ir nuotekų tvarkymo infrastruktūrą.

4. Lėšų poreikis ir jų šaltiniai:

 Savivaldybės biudžeto lėšų poreikis – 120 000 Eur.

5. Kiti sprendimui priimti reikalingi pagrindimai, skaičiavimai ar paaiškinimai:

Bendrovė 2022 m. liepos 12 d. raštu Nr. IS-88 „Dėl lėšų skyrimo investicinių projektų vykdymui“ informavo, kad įgyvendinami investiciniai projektai, patvirtinti 2020–2022 metų geriamojo vandens tiekimo ir nuotekų tvarkymo veiklos ir plėtros plane, tačiau trūksta lėšų projektų vykdymui. Raštu prašoma iš savivaldybės biudžeto skirti lėšų investicinių projektų įgyvendinimui.

Siekiant įgyvendinti investicinius projektus „Vandentiekio ir nuotekų tinklų įrengimas iki sklypo Paluokesos g. Molėtai“, „Nuotekų surinkimo tinklų plėtra Molėtų miesto aglomeracijoje - II etapas)“ ir „Generatorius ir kuro talpos vandens gavybai Miesto vandenvietėje“ ir atsižvelgiant į tai, kad Bendrovė neturi sukauptų lėšų ar kito finansavimo šaltinio, siūloma investuoti savivaldybės finansinį turtą – 120 000,0 Eur investicinių projektų įgyvendinimui.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnis nustato, kad uždarųjų akcinių bendrovių, turtines ir neturtines teises ir pareigas įgyvendina savivaldybių vykdomosios institucijos.

Šiuo sprendimu Molėtų rajono savivaldybės administracijos direktoriui perduodamos savivaldybei nuosavybės teise priklausančios 413 793 UAB ,,Molėtų vanduo“ akcijos, įgytos savivaldybės nuosavybėn investavus į UAB ,,Molėtų vanduo“ 120 000,0 Eur, patikėjimo teise valdyti, naudoti ir jomis disponuoti.